CELEX: 52021PC0413
Language: el
Date: 2021-07-15
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την αναστολή ορισμένων διατάξεων του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου όσον αφορά τη Γκάμπια

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.7.2021
            COM(2021) 413 final
            2021/0233(NLE)
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για την αναστολή ορισμένων διατάξεων του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου όσον αφορά τη Γκάμπια
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η Επιτροπή, δυνάμει του άρθρου 25α παράγραφος 2 του κώδικα θεωρήσεων
                     1
                  , αξιολογεί τακτικά τη συνεργασία των τρίτων χωρών για την επανεισδοχή και υποβάλλει έκθεση της αξιολόγησής της στο Συμβούλιο τουλάχιστον μία φορά το έτος. 
               
               
                  Δυνάμει του άρθρου 25α παράγραφος 3 του κώδικα θεωρήσεων, ένα κράτος μέλος δύναται επίσης να γνωστοποιήσει στην Επιτροπή αν αντιμετωπίζει ουσιαστικά και συνεχή πρακτικά προβλήματα κατά τη συνεργασία με τρίτη χώρα για την επανεισδοχή παράτυπων μεταναστών Στο πλαίσιο αυτό, πρέπει να σημειωθεί ότι η επανεισδοχή των ημεδαπών αποτελεί υποχρέωση βάσει του διεθνούς δικαίου.
               
               
                  Στις 10 Φεβρουαρίου 2021 η Επιτροπή ενέκρινε την αξιολόγησή της, βάσει στοιχείων του 2019 και πληροφοριών που της παρείχαν τα κράτη μέλη της ΕΕ και οι συνδεδεμένες χώρες Σένγκεν, και διαβίβασε τη σχετική έκθεση
                     2
                   στο Συμβούλιο.
               
            
            
               Ύστερα από γνωστοποίηση της Γερμανίας, η Επιτροπή ολοκλήρωσε την εξέτασή της και στις 7 Μαΐου 2021 ενημέρωσε το Ευρωπαϊκό Κοινοβούλιο και το Συμβούλιο ότι, κατά την εκτίμησή της, η Γερμανία αντιμετωπίζει σημαντικά και επίμονα προβλήματα όσον αφορά τη συνεργασία της με την Γκάμπια για την επανεισδοχή παράτυπων μεταναστών, σύμφωνα με τη διαδικασία που ορίζεται στο άρθρο 25α παράγραφος 4 του κώδικα θεωρήσεων.
            
            
            
               
                  Η Επιτροπή, με βάση την ανωτέρω ανάλυση και λαμβάνοντας υπόψη τις συνολικές σχέσεις της Ένωσης με την οικεία τρίτη χώρα, μπορεί να καταλήξει στο συμπέρασμα ότι η συγκεκριμένη τρίτη χώρα δεν συνεργάζεται επαρκώς και ότι, επομένως, είναι αναγκαίο να ληφθούν μέτρα. Εφόσον αυτό ισχύει, η Επιτροπή, σύμφωνα με το άρθρο 25α παράγραφος 5 στοιχείο α) του κώδικα θεωρήσεων, υποβάλλει πρόταση εκτελεστικής απόφασης του Συμβουλίου με την οποία αναστέλλεται η εφαρμογή ορισμένων διατάξεων του κώδικα θεωρήσεων όσον αφορά τους υπηκόους της εν λόγω τρίτης χώρας. Ανά πάσα στιγμή, η Επιτροπή συνεχίζει τις προσπάθειές της για τη βελτίωση της συνεργασίας με την οικεία τρίτη χώρα.  
               
            
            
               ·Η περίπτωση της Γκάμπιας
            
            
               
                  Στην προαναφερθείσα έκθεση, η Επιτροπή επισήμανε ότι στα τέλη Φεβρουαρίου 2019 οι αρχές της Γκάμπιας αποφάσισαν μονομερώς να επιβάλουν μορατόριουμ σε όλες τις επιχειρήσεις αναγκαστικής επιστροφής, γεγονός που εμπόδισε τις αποτελεσματικές επιστροφές για το μεγαλύτερο μέρος του 2019 (με ναυλωμένες και εμπορικές πτήσεις). Επιπλέον, τα κράτη μέλη βρέθηκαν επίσης αντιμέτωπα με ασταθή συνεργασία η οποία παρεμπόδιζε όλα τα στάδια της διαδικασίας επιστροφής, ακόμα και κατά την εφαρμογή των ορθών πρακτικών για την ταυτοποίηση και τη διαδικασία επιστροφής που έχουν καθιερωθεί με την Γκάμπια από το 2018. Σπάνια τηρούνται οι ρυθμίσεις της ΕΕ για την επανεισδοχή και οι ισοδύναμες διμερείς ρυθμίσεις που έχουν καθιερώσει τρία κράτη μέλη. Για τα δύο τρίτα των κρατών μελών που έχουν εκδώσει σχεδόν το ήμισυ των αποφάσεων επιστροφής, οι διαδικασίες ταυτοποίησης (μεταξύ άλλων μέσω συνεντεύξεων) δεν διεξάγονται ικανοποιητικά, ενώ τα ταξιδιωτικά έγγραφα δεν εκδίδονται εγκαίρως. 
               
               
                  Οι εξελίξεις μετά το 2019 επιβεβαιώνουν περαιτέρω αυτή την εκτίμηση, ιδίως λόγω των επαναλαμβανόμενων εμποδίων που επέβαλε η Γκάμπια στην οργάνωση και την υλοποίηση των επιχειρήσεων επιστροφής, ύστερα από την επίσημη άρση του μορατόριουμ τον Ιανουάριο του 2020, και παρά τη συμφωνία του Φεβρουαρίου 2020 σχετικά με τις πρακτικές ρυθμίσεις για τις πτήσεις επιστροφής. Αυτές οι οπισθοδρομήσεις καταδεικνύονται με την πιο πρόσφατη ανακοίνωση της Γκάμπιας (στις 6 Απριλίου 2021), στην οποία διατυπώθηκε ο ισχυρισμός ότι η χώρα δεν ήταν σε θέση να δεχθεί τους επαναπατριζόμενους μέχρι νεωτέρας. Η εξέταση της γνωστοποίησης της Γερμανίας στην οποία προέβη η Επιτροπή επιβεβαίωσε επίσης ότι το εν λόγω κράτος μέλος αντιμετωπίζει σημαντικά και επίμονα πρακτικά προβλήματα όσον αφορά τη συνεργασία με την Γκάμπια.
               
               
                  Κατά την τελευταία διετία η ΕΕ και τα κράτη μέλη βρίσκονταν σε συνεχή και προδραστική επαφή με τη Γκάμπια με σκοπό να καθιερωθεί μια πιο προβλέψιμη και αξιόπιστη συνεργασία στον τομέα της επανεισδοχής. Ειδικότερα, από το 2019 η Επιτροπή και τα κράτη μέλη βρίσκονται σε επαφή με τις αρχές της Γκάμπιας ώστε να προχωρήσει η επανέναρξη των πτήσεων και να βελτιωθεί η συνεργασία για την επανεισδοχή, ενώ παράλληλα λαμβάνονται υπόψη οι ανησυχίες όσον αφορά την ικανότητα της Γκάμπιας αλλά και οι ανάγκες των κρατών μελών να επιστρέψουν υπηκόους της Γκάμπιας που διαμένουν παράνομα στην ΕΕ.
               
               
                  Η ΕΕ έχει επανειλημμένα επιβεβαιώσει τη βούλησή της να εξεύρει αμοιβαία αποδεκτές λύσεις και να συνεχίσει να υποστηρίζει τη Γκάμπια στον τομέα της μετανάστευσης, μεταξύ άλλων όσον αφορά την επιστροφή και την επανεισδοχή, με διάφορα μέσα: με επιμόρφωση του προσωπικού των υπηρεσιών μετανάστευσης και της αστυνομίας και με προγράμματα για τη διαδικασία μεταβίβασης καθηκόντων τους· με τη δημιουργία ικανοτήτων για τη διοίκηση της Γκάμπιας όσον αφορά τις διαδικασίες επανεισδοχής· με την ενίσχυση της επικοινωνίας σχετικά με τη διαχείριση της μετανάστευσης και τις επιστροφές· με τη στήριξη των αρχών της ΕΕ και της Γκάμπιας για τον συντονισμό των επιχειρήσεων επιστροφής από την ΕΕ· με τον διορισμό αξιωματούχου της ΕΕ–συνδέσμου για θέματα επιστροφής (EURLO)· με την ενίσχυση των επιχειρησιακών ικανοτήτων της Αστυνομίας της Γκάμπιας και άλλων υπηρεσιών επιβολής του νόμου, όσον αφορά την καταπολέμηση της παράνομης διακίνησης μεταναστών και της εμπορίας ανθρώπων (κοινή επιχειρησιακή εταιρική σχέση).
               
               
                  Σε πολυάριθμες περιπτώσεις, η πλευρά της ΕΕ έχει επίσης τονίσει την αυξανόμενη δυσαρέσκεια και τις πιθανές συνέπειες που ενέχει η μη βελτίωση της κατάστασης σύμφωνα με τους όρους που συμφωνήθηκαν μεταξύ της ΕΕ και της Γκάμπιας. Η Επιτροπή και τα κράτη μέλη πραγματοποίησαν αρκετές κοινές ή χωριστές επισκέψεις στην Γκάμπια και διεξήγαγαν στοχευμένες συζητήσεις τόσο σε τεχνικό όσο και σε πολιτικό επίπεδο. Ανταλλάχθηκαν τακτικά ρηματικές διακοινώσεις. Τελικά, πραγματοποιήθηκαν ανταλλαγές υψηλού επιπέδου μεταξύ των υπηρεσιών της Επιτροπής και του αρχηγού της αποστολής της Γκάμπιας στην ΕΕ, καθώς και ειδικές συνεδριάσεις μεταξύ της αντιπροσωπείας της ΕΕ και των αρμόδιων αρχών της Γκάμπιας στην Μπανζούλ —εκ των οποίων οι πιο πρόσφατες πραγματοποιήθηκαν στις 14 Απριλίου 2021 στις Βρυξέλλες και στις 22 Απριλίου 2021 στην Μπανζούλ. Η ΕΥΕΔ, δίνοντας συνέχεια στις συνεδριάσεις αυτές και απαντώντας στη ρηματική διακοίνωση της Γκάμπιας (που ελήφθη στις 6 Απριλίου), ενημέρωσε επίσημα τις αρχές της Γκάμπιας με ρηματική διακοίνωση (11 Ιουνίου 2021) σχετικά με τις επιπτώσεις του αναθεωρημένου κώδικα θεωρήσεων. 
               
               
                  Βάσει των δεικτών που ορίζονται στο άρθρο 25α παράγραφος 2, οι απαντήσεις και οι διαβεβαιώσεις της Γκάμπιας δεν έχουν οδηγήσει μέχρι στιγμής σε αλλαγές διαρκείας ή σε απτές βελτιώσεις στη συνεργασία, μεταξύ άλλων και όσον αφορά την έγκαιρη ταυτοποίηση των προσώπων που διαμένουν παράνομα στο έδαφος των κρατών μελών, την έκδοση ταξιδιωτικών εγγράφων και την οργάνωση επιχειρήσεων επιστροφής. Στις επαφές που είχε με κράτος μέλος τον Ιούνιο, η αποστολή της Γκάμπιας στην ΕΕ επιβεβαίωσε την ύπαρξη «μορατόριουμ στις αναγκαστικές επιστροφές ή στους επαναπατρισμούς μέχρι το τέλος των εκλογών του Δεκεμβρίου».
               
               
                  Σ’ αυτή τη βάση, με δεδομένες τις προσπάθειες που έχει καταβάλει μέχρι σήμερα η Επιτροπή για να βελτιώσει το επίπεδο της συνεργασίας και λαμβανομένων υπόψη των συνολικών σχέσεων της ΕΕ με την Γκάμπια (βλ. κατωτέρω), θεωρείται ότι η συνεργασία της Γκάμπιας με την ΕΕ σε θέματα επανεισδοχής δεν επαρκεί και ότι απαιτείται ανάληψη δράσης.
               
            
            
               ·Οι συνολικές σχέσεις της Ένωσης με την Γκάμπια
            
            
               Οι συνολικές σχέσεις της ΕΕ με την Γκάμπια καθοδηγούνται από τον στόχο της στήριξης μιας ειρηνικής μετάβασης σ’ ένα δημοκρατικό, πλουραλιστικό και χωρίς αποκλεισμούς πολιτικό σύστημα. Από το 2016 η ΕΕ έχει επικεντρωθεί στη στήριξη της δημοκρατικής διακυβέρνησης, της περιφερειακής σταθερότητας και ασφάλειας, και της οικονομικής ανάκαμψης και ανάπτυξης. Η ΕΕ θα εξακολουθήσει στο μέλλον να προωθεί τη χρηστή διακυβέρνηση, την ανθρώπινη ανάπτυξη και την πράσινη οικονομία για βιώσιμη ανάπτυξη και δημιουργία θέσεων εργασίας.
            
         
         
            
               Η συμφωνία του Κοτονού και το εθνικό ενδεικτικό πρόγραμμα 2017-2020 καθοδηγούν την εταιρική σχέση με τη Γκάμπια. Από το 2017 η ΕΕ και τα κράτη μέλη της είναι ο κύριος δωρητής της χώρας. Η ΕΕ είναι επίσης ο δεύτερος εμπορικός της εταίρος. Η συνεργασία σε θέματα μετανάστευσης είναι ολοκληρωμένη, με ιδιαίτερη έμφαση στη δημιουργία ευκαιριών εργασίας, την προστασία, την επανένταξη των επαναπατριζόμενων, τη διαχείριση των συνόρων, την καταπολέμηση της παράνομης διακίνησης μεταναστών και της εμπορίας ανθρώπων.  
            
            
               ·Τα μέτρα για τις θεωρήσεις
            
            
               Πεδίο εφαρμογής των μέτρων
            
            
               Η εκτελεστική απόφαση του Συμβουλίου θα πρέπει να αναστείλει προσωρινά την εφαρμογή ορισμένων διατάξεων του κώδικα θεωρήσεων όσον αφορά τους υπηκόους της Γκάμπιας. Ωστόσο, η εν λόγω αναστολή δεν ισχύει για τα μέλη της οικογένειας (μετακινούμενων) πολιτών της ΕΕ που καλύπτονται από την οδηγία 2004/38/ΕΚ
                  3
                και υπηκόων τρίτων χωρών που απολαύουν δικαιώματος ελεύθερης κυκλοφορίας ισοδύναμου με εκείνο των πολιτών της Ένωσης, βάσει συμφωνίας μεταξύ, αφενός, της Ένωσης και των κρατών μελών της και, αφετέρου, των οικείων τρίτων χωρών. 
            
            
               Περιεχόμενο των μέτρων για τις θεωρήσεις  
            
            
               Η έλλειψη συνεργασίας από μέρους της Γκάμπιας όσον αφορά την επανεισδοχή δικαιολογεί την ενεργοποίηση όλων των μέτρων που ορίζονται στο άρθρο 25α παράγραφος 5 στοιχείο α) του κώδικα θεωρήσεων: αναστολή της δυνατότητας απαλλαγής από τις απαιτήσεις για τα δικαιολογητικά έγγραφα που πρέπει να προσκομιστούν από τους αιτούντες θεώρηση, η οποία αναφέρεται στο άρθρο 14 παράγραφος 6· αναστολή της γενικής περιόδου διεκπεραίωσης των 15 ημερολογιακών ημερών που αναφέρεται στο άρθρο 23 παράγραφος 1 (η οποία, κατά συνέπεια, αποκλείει επίσης την εφαρμογή του κανόνα για την παράταση της εν λόγω περιόδου έως 45 ημέρες κατ’ ανώτατο όριο σε μεμονωμένες περιπτώσεις)· αναστολή της έκδοσης θεωρήσεων πολλαπλών εισόδων σύμφωνα με το άρθρο 24 παράγραφος 2 και 2γ· και αναστολή της προαιρετικής απαλλαγής από το τέλος θεώρησης για τους κατόχους διπλωματικών και υπηρεσιακών διαβατηρίων, σύμφωνα με το άρθρο 16 παράγραφος 5 στοιχείο β). 
            
            
               Περίοδος εφαρμογής των μέτρων για τις θεωρήσεις
            
            
               
                  Ο κώδικας θεωρήσεων ορίζει ότι τα μέτρα θεώρησης εφαρμόζονται προσωρινά αλλά ότι δεν υπάρχει υποχρέωση να αναφέρεται συγκεκριμένη περίοδος εφαρμογής των εν λόγω μέτρων στην εκτελεστική απόφαση. Ωστόσο, δυνάμει του άρθρου 25α παράγραφος 6, η Επιτροπή αξιολογεί συνεχώς την πρόοδο όσον αφορά τη συνεργασία για την επανεισδοχή βάσει των δεικτών που ορίζονται στο άρθρο 25α παράγραφος 2, μεταξύ άλλων και όσον αφορά την έγκαιρη ταυτοποίηση των προσώπων που διαμένουν παράνομα στο έδαφος των κρατών μελών, την έκδοση ταξιδιωτικών εγγράφων και την οργάνωση επιχειρήσεων επιστροφής. Η Επιτροπή υποβάλλει εκθέσεις για το κατά πόσον μπορεί να επιτευχθεί ουσιαστική και διαρκής βελτίωση στη συνεργασία με τη συγκεκριμένη τρίτη χώρα στο πλαίσιο της επανεισδοχής παράτυπων μεταναστών, και λαμβάνοντας επίσης υπόψη τις συνολικές σχέσεις της Ένωσης με την εν λόγω τρίτη χώρα, δύναται να υποβάλει πρόταση στο Συμβούλιο για την κατάργηση ή την τροποποίηση της εκτελεστικής απόφασης. Εάν, αντίθετα, τα μέτρα για τις θεωρήσεις σύμφωνα με την εκτελεστική απόφαση έχουν αποδειχθεί αναποτελεσματικά, θα πρέπει να θεωρείται ότι ενεργοποιούν το δεύτερο στάδιο του μηχανισμού [ο οποίος προβλέπεται στο άρθρο 25α παράγραφος 5 στοιχείο β)].
               
               
                  Επιπλέον, δυνάμει του άρθρου 25α παράγραφος 7, η Επιτροπή —το αργότερο έξι μήνες μετά την έναρξη ισχύος της εκτελεστικής απόφασης— υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την πρόοδο που σημειώθηκε στη συνεργασία για την επανεισδοχή με την οικεία τρίτη χώρα.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η προτεινόμενη απόφαση συνάδει με το σύνολο των εναρμονισμένων κανόνων της κοινής πολιτικής θεωρήσεων που διέπουν τις διαδικασίες και τους όρους χορήγησης θεωρήσεων για πρόθεση παραμονής στην επικράτεια των κρατών μελών που δεν υπερβαίνει τις 90 ημέρες εντός οιασδήποτε περιόδου 180 ημερών.
               
            
            
               •Συνέπεια με άλλες πολιτικές της Ένωσης
            
            
               Η ΕΕ προωθεί μια ολοκληρωμένη προσέγγιση για τη μετανάστευση και την αναγκαστική εκτόπιση, βάσει κοινών αξιών και ευθυνών. Το νέο σύμφωνο για τη μετανάστευση και το άσυλο προβλέπει τη διαμόρφωση και την εμβάθυνση ολοκληρωμένων και ισορροπημένων εταιρικών σχέσεων, προσαρμοσμένων στις εκάστοτε συνθήκες, με σκοπό την υποστήριξη της συνεργασίας σε όλες τις σχετικές πτυχές: 
            
            
               –την παροχή προστασίας σε όσους τη χρειάζονται και στήριξης στις χώρες και τις κοινότητες υποδοχής,
            
            
               –την οικοδόμηση οικονομικών ευκαιριών και την αντιμετώπιση των βαθύτερων αιτίων της παράτυπης μετανάστευσης και της αναγκαστικής εκτόπισης,
            
            
               –τη στήριξη των εταίρων για να ενισχυθεί η διακυβέρνηση και η διαχείριση της μετανάστευσης,
            
            
               –την τόνωση της συνεργασίας για την επιστροφή και την επανεισδοχή,
            
            
               –τη διαμόρφωση νόμιμων οδών προς την Ευρώπη.
            
            
               Η συνεργασία μεταξύ κρατών μελών και τρίτων χωρών για την επανεισδοχή υπηκόων τρίτων χωρών που διαμένουν παράνομα στην ΕΕ αποτελεί σημαντικό στοιχείο αυτής της πολιτικής. Η ΕΕ, για να ενισχυθούν αυτές οι ολοκληρωμένες εταιρικές σχέσεις και να εξασφαλιστεί πλήρης συνεργασία από μέρους των τρίτων χωρών, πρέπει να κινητοποιήσει όλα τα διαθέσιμα εργαλεία, στα οποία περιλαμβάνονται η συνεργασία για την ανάπτυξη, το εμπόριο ή οι θεωρήσεις.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων), άρθρο 25α παράγραφος 5 στοιχείο α). 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               α.α.
            
            
               •Αναλογικότητα
            
            
               Τα προτεινόμενα μέτρα, τα οποία αποσκοπούν στο να παροτρύνουν την Γκάμπια να βελτιώσει τη συνεργασία της όσον αφορά την επανεισδοχή παρανόμως διαμενόντων υπηκόων τρίτων χωρών, είναι αναλογικά προς τον επιδιωκόμενο στόχο. Τα εν λόγω μέτρα δεν επηρεάζουν τη δυνατότητα του αιτούντος να υποβάλει αίτηση θεώρησης και τη χορήγηση θεώρησης, αλλά καλύπτουν ορισμένες πτυχές της διαδικασίας έκδοσης της θεώρησης ή το ύψος του τέλους θεώρησης. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  α.α.
               
            
            
               •Διαβουλεύσεις με τα ενδιαφερόμενα μέρη
            
            
               
                  α.α.
               
            
            
               •Συλλογή και χρήση εμπειρογνωσίας
            
            
               
                  α.α.
               
            
            
               •Εκτίμηση επιπτώσεων
            
            
               
                  α.α.
               
            
            
               •Καταλληλότητα και απλούστευση του κανονιστικού πλαισίου
            
            
               
                  α.α.
               
            
            
               •Θεμελιώδη δικαιώματα
            
            
               
                  Τα προτεινόμενα μέτρα δεν επηρεάζουν τη δυνατότητα αίτησης και χορήγησης θεωρήσεων, και σέβονται τα θεμελιώδη δικαιώματα των αιτούντων, ιδίως το δικαίωμα που αφορά τον σεβασμό της οικογενειακής ζωής.   
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               α.α.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  α.α.
               
            
            
               •Επεξηγηματικά έγγραφα (για οδηγίες)
            
            
               
                  α.α.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  α.α.
               
               
            
            
               2021/0233 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την αναστολή ορισμένων διατάξεων του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου όσον αφορά τη Γκάμπια
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων)
                  4
               , και ιδίως το άρθρο 25α παράγραφος 5 στοιχείο α),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στα τέλη Φεβρουαρίου 2019 οι αρχές της Γκάμπιας αποφάσισαν μονομερώς να επιβάλουν μορατόριουμ σε όλες τις επιχειρήσεις αναγκαστικής επιστροφής, το οποίο εμπόδισε τις αποτελεσματικές επιστροφές για το μεγαλύτερο μέρος του 2019. Ύστερα από την άρση του μορατόριουμ τον Ιανουάριο του 2020, τα κράτη μέλη βρέθηκαν αντιμέτωπα με επαναλαμβανόμενα εμπόδια που επέβαλε η Γκάμπια κατά την οργάνωση και την υλοποίηση των επιχειρήσεων επιστροφής, καθώς και με ασταθή συνεργασία η οποία παρεμπόδιζε όλα τα στάδια της διαδικασίας επιστροφής, μεταξύ άλλων και κατά την εφαρμογή των υφιστάμενων ορθών πρακτικών και των περαιτέρω επιχειρησιακών ρυθμίσεων που είχαν συμφωνηθεί από την Ένωση και την Γκάμπια. Αυτού του είδους οι οπισθοδρομήσεις καταδεικνύονται επίσης με την πιο πρόσφατη ανακοίνωση της Γκάμπιας στις 6 Απριλίου 2021, στην οποία ανακοινώθηκε ότι η χώρα δεν ήταν σε θέση να δεχθεί τους επιστρέφοντες μέχρι νεωτέρας. Έκτοτε, οι αρχές της Γκάμπιας επιβεβαίωσαν, τον Ιούνιο, την ύπαρξη «μορατόριουμ στην αναγκαστική επιστροφή ή τον επαναπατρισμό μέχρι το τέλος των εκλογών τον Δεκέμβριο».
            
            
               (2)Από το 2019 η Επιτροπή έχει λάβει μέτρα για τη βελτίωση του επιπέδου συνεργασίας από την πλευρά της Γκάμπιας όσον αφορά την επανεισδοχή των παρανόμως διαμενόντων υπηκόων τρίτων χωρών. Τα εν λόγω μέτρα συνίσταντο σε διάφορες συνεδριάσεις με τις αρχές της Γκάμπιας για την εξεύρεση αμοιβαία αποδεκτών λύσεων, τόσο σε τεχνικό όσο και σε πολιτικό επίπεδο, και για την επίτευξη συμφωνίας σχετικά με περαιτέρω έργα στήριξης προς όφελος της Γκάμπιας. Παράλληλα, πραγματοποιήθηκαν ανταλλαγές υψηλού επιπέδου μεταξύ της Επιτροπής και των ομολόγων της Γκάμπιας. Τα θέματα αυτά τέθηκαν επίσης στο πλαίσιο άλλης συνεδρίασης την οποία διοργάνωσε η ΕΥΕΔ. 
            
         
         
            
               (3)Λαμβανομένων υπόψη, αφενός, των προσπαθειών που έχει καταβάλει μέχρι σήμερα η Επιτροπή για να βελτιώσει το επίπεδο της συνεργασίας και, αφετέρου, των συνολικών σχέσεων της Ένωσης με την Γκάμπια, θεωρείται ότι η συνεργασία της Γκάμπιας με την Ένωση σε θέματα επανεισδοχής δεν επαρκεί και ότι, επομένως, απαιτείται ανάληψη δράσης.
            
            
               (4)Κατά συνέπεια, θα πρέπει να ανασταλεί προσωρινά η εφαρμογή ορισμένων διατάξεων του κανονισμού (ΕΚ) αριθ. 810/2009 για τους υπηκόους της Γκάμπιας οι οποίοι υπόκεινται στην υποχρέωση θεώρησης σύμφωνα με τον κανονισμό (ΕΕ) 2018/1806 του Ευρωπαϊκού Κοινοβουλίου και του Συμβουλίου
                  5
               . Αυτό θεωρείται το πλέον αποτελεσματικό μέτρο που πρέπει να ληφθεί προκειμένου να παροτρυνθούν οι αρχές της Γκάμπιας να αναλάβουν την αναγκαία δράση για τη βελτίωση της συνεργασίας σε θέματα επανεισδοχής. Αυτή η προσωρινή αναστολή δεν εφαρμόζεται στους υπηκόους της Γκάμπιας που αιτούνται θεώρηση και που είναι μέλη της οικογένειας πολίτη της Ένωσης έναντι του οποίου εφαρμόζεται η οδηγία 2004/38/ΕΚ ή υπηκόου τρίτης χώρας που απολαύει δικαιώματος ελεύθερης κυκλοφορίας ισοδύναμου με εκείνο των πολιτών της Ένωσης δυνάμει συμφωνίας μεταξύ της Ένωσης και των κρατών μελών της, αφενός, και τρίτης χώρας, αφετέρου. 
            
            
               (5)Τα μέτρα που αναστέλλονται προσωρινά ορίζονται στο άρθρο 25α παράγραφος 5 στοιχείο α) του κώδικα θεωρήσεων: αναστολή της δυνατότητας απαλλαγής από τις απαιτήσεις για τα δικαιολογητικά έγγραφα που πρέπει να προσκομιστούν από τους αιτούντες θεώρηση, η οποία αναφέρεται στο άρθρο 14 παράγραφος 6· αναστολή της γενικής περιόδου διεκπεραίωσης των 15 ημερολογιακών ημερών που αναφέρεται στο άρθρο 23 παράγραφος 1 (η οποία, κατά συνέπεια, αποκλείει επίσης την εφαρμογή του κανόνα για την παράταση της εν λόγω περιόδου έως 45 ημέρες κατ’ ανώτατο όριο σε μεμονωμένες περιπτώσεις)· αναστολή της έκδοσης θεωρήσεων πολλαπλών εισόδων σύμφωνα με το άρθρο 24 παράγραφος 2 και 2γ· και αναστολή της προαιρετικής απαλλαγής από το τέλος θεώρησης για τους κατόχους διπλωματικών και υπηρεσιακών διαβατηρίων, σύμφωνα με το άρθρο 16 παράγραφος 5 στοιχείο β).
            
            
               (6)Το άρθρο 21 παράγραφος 1 της Συνθήκης για τη λειτουργία της Ευρωπαϊκής Ένωσης ορίζει ότι κάθε πολίτης της Ένωσης έχει το δικαίωμα να κυκλοφορεί και να διαμένει ελεύθερα στο έδαφος των κρατών μελών, υπό την επιφύλαξη των περιορισμών και με τις προϋποθέσεις που προβλέπονται στις Συνθήκες και στις διατάξεις που θεσπίζονται για την εφαρμογή τους. Η οδηγία 2004/38/ΕΚ του Ευρωπαϊκού Κοινοβουλίου και του Συμβουλίου
                  6
                θέτει σε εφαρμογή τους εν λόγω περιορισμούς και τις προϋποθέσεις. Η παρούσα απόφαση δεν θίγει την εφαρμογή της εν λόγω οδηγίας, η οποία επεκτείνει το δικαίωμα ελεύθερης κυκλοφορίας στα μέλη της οικογένειας ανεξάρτητα από την ιθαγένειά τους όταν πηγαίνουν να συναντήσουν ή συνοδεύουν τον πολίτη της Ένωσης. Η παρούσα απόφαση δεν εφαρμόζεται στα μέλη της οικογένειας πολίτη της Ένωσης έναντι του οποίου εφαρμόζεται η οδηγία 2004/38/ΕΚ ή υπηκόου τρίτης χώρας που απολαύει δικαιώματος ελεύθερης κυκλοφορίας ισοδύναμου με εκείνο των πολιτών της Ένωσης δυνάμει συμφωνίας μεταξύ της Ένωσης και των κρατών μελών της, αφενός, και τρίτης χώρας, αφετέρου. 
            
            
               (7)Δεδομένου ότι η Δανία αποφάσισε να εφαρμόσει τον κανονισμό (ΕΚ) αριθ. 810/2009, ο οποίος βασίζεται στο κεκτημένο του Σένγκεν στο εθνικό της δίκαιο, σύμφωνα με το άρθρο 5 του πρωτοκόλλου για τη θέση της Δανίας που προσαρτάται στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, και το άρθρο 4 του πρωτοκόλλου (αριθ. 22) για τη θέση της Δανίας που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεσμεύεται βάσει του διεθνούς δικαίου να εφαρμόσει την παρούσα απόφαση.
            
            
               (8)Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  7
               · ως εκ τούτου, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               (9)Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Β της απόφασης 1999/437/ΕΚ του Συμβουλίου
                  8
               .
            
            
               (10)Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν
                  9
               , οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Β της απόφασης 1999/437/ΕΚ σε συνδυασμό με το άρθρο 3 της απόφασης 2008/146/ΕΚ
                  10
               .
            
            
               (11)Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν
                  11
               , οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Β της απόφασης 1999/437/ΕΚ, σε συνδυασμό με το άρθρο 3 της απόφασης 2011/350/ΕΕ
                  12
               .
            
            
               (12)Η παρούσα απόφαση συνιστά πράξη που βασίζεται στο κεκτημένο του Σένγκεν ή που σχετίζεται άλλως με αυτό κατά την έννοια του άρθρου 3 παράγραφος 2 της πράξης προσχώρησης του 2003, του άρθρου 4 παράγραφος 2 της πράξης προσχώρησης του 2005 και του άρθρου 4 παράγραφος 2 της πράξης προσχώρησης του 2011, αντίστοιχα, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1 
                  Πεδίο εφαρμογής
            
            
               1.Η παρούσα απόφαση εφαρμόζεται στους υπηκόους της Γκάμπιας οι οποίοι υπόκεινται στην υποχρέωση θεώρησης σύμφωνα με τον κανονισμό (ΕΕ) 2018/1806 του Ευρωπαϊκού Κοινοβουλίου και του Συμβουλίου
                  13
               . 
            
            
               2.Δεν εφαρμόζεται στους υπηκόους της Γκάμπιας που απαλλάσσονται από την υποχρέωση θεώρησης δυνάμει του άρθρου 4 ή του άρθρου 6 του εν λόγω κανονισμού.
            
            
               3.Η παρούσα απόφαση δεν εφαρμόζεται στους υπηκόους της Γκάμπιας που αιτούνται θεώρηση και που είναι μέλη της οικογένειας πολίτη της Ένωσης έναντι του οποίου εφαρμόζεται η οδηγία 2004/38/ΕΚ ή υπηκόου τρίτης χώρας που απολαύει δικαιώματος ελεύθερης κυκλοφορίας ισοδύναμου με εκείνο των πολιτών της Ένωσης δυνάμει συμφωνίας μεταξύ της Ένωσης και των κρατών μελών της, αφενός, και τρίτης χώρας, αφετέρου.
            
            
               Άρθρο 2  
                  Προσωρινή αναστολή της εφαρμογής ορισμένων διατάξεων του κανονισμού (ΕΚ) αριθ. 810/2009
            
            
               Αναστέλλεται προσωρινά η εφαρμογή των ακόλουθων διατάξεων του κανονισμού (ΕΚ) αριθ. 810/2009:
            
            
               α)άρθρο 14 παράγραφος 6·
            
            
               β)άρθρο 16 παράγραφος 5 στοιχείο β)·
            
            
               γ)άρθρο 23 παράγραφος 1· 
            
         
         
            
               δ)άρθρο 24 παράγραφοι 2 και 2γ.
            
            
               Άρθρο 3
            
            
               Αποδέκτες
            
            
               Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στην Τσεχική Δημοκρατία, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στη Δημοκρατία της Κροατίας, στην Ιταλική Δημοκρατία, στην Κυπριακή Δημοκρατία, στη Δημοκρατία της Λετονίας, στη Δημοκρατία της Λιθουανίας, στο Μεγάλο Δουκάτο του Λουξεμβούργου, στην Ουγγαρία, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Αυστρίας, στη Δημοκρατία της Πολωνίας, στην Πορτογαλική Δημοκρατία, στη Ρουμανία, στη Δημοκρατία της Σλοβενίας, στη Σλοβακική Δημοκρατία, στη Δημοκρατία της Φινλανδίας και στο Βασίλειο της Σουηδίας. 
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων), ΕΕ L 243 της 15.9.2009, σ. 1.
               
               
                  
                     (2)
                  
                        COM(2021) 55 final (RESTREINT UE/EU RESTRICTED).
               
               
                  
                     (3)
                  
                        Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158 της 30.4.2004, σ. 77).
               
               
                  
                     (4)
                  
                        ΕΕ L 243 της 15.9.2009, σ. 1.
               
               
                  
                     (5)
                  
                        Κανονισμός (ΕΕ) 2018/1806 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (κωδικοποίηση) (ΕΕ L 303 της 28.11.2018, σ. 39).
               
               
                  
                     (6)
                  
                        Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158 της 30.4.2004, σ. 77).
               
               
                  
                     (7)
                  
                        Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
               
               
                  
                     (8)
                  
                        Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
               
               
                  
                     (9)
                  
                        ΕΕ L 53 της 27.2.2008, σ. 52.
               
               
                  
                     (10)
                  
                        Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
               
               
                  
                     (11)
                  
                        ΕΕ L 160 της 18.6.2011, σ. 21.
               
               
                  
                     (12)
                  
                        Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
               
               
                  
                     (13)
                  
                        Κανονισμός (ΕΕ) 2018/1806 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (κωδικοποίηση) (ΕΕ L 303 της 28.11.2018, σ. 39).